CELEX: 32012H0724(20)
Language: mt
Date: 2012-07-10 00:00:00
Title: Rakkomandazzjoni tal-Kunsill tal- 10 ta’ Lulju 2012 dwar il-Programm Nazzjonali ta’ Riforma 2012 tal-Portugall u li twassal l-opinjoni tal-Kunsill dwar il-Programm ta’ Stabbiltà tal-Portugall, 2012-2016

24.7.2012   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               C 219/69
            
         RAKKOMANDAZZJONI TAL-KUNSILL
   tal-10 ta’ Lulju 2012
   dwar il-Programm Nazzjonali ta’ Riforma 2012 tal-Portugall u li twassal l-opinjoni tal-Kunsill dwar il-Programm ta’ Stabbiltà tal-Portugall, 2012-2016
   2012/C 219/20
   IL-KUNSILL TAL-UNJONI EWROPEA,
   Wara li kkunsidra t-Trattat dwar il-Funzjonament tal-Unjoni Ewropea, u b’mod partikolari l-Artikoli 121(2) u 148(4) tiegħu,
   Wara li kkunsidra r-Regolament tal-Kunsill (KE) Nru 1466/97 tas-7 ta’ Lulju 1997 dwar it-tisħiħ tas-sorveljanza ta’ pożizzjonijiet ta’ baġit u s-sorveljanza u l-koordinazzjoni ta’ politika ekonomika (1), u partikolarment l-Artikolu 5(2) tiegħu,
   Wara li kkunsidra r-rakkomandazzjoni tal-Kummissjoni Ewropea,
   Wara li kkunsidra l-konklużjonijiet tal-Kunsill Ewropew,
   Wara li kkunsidra l-opinjoni tal-Kumitat tal-Impjiegi,
   Wara li kkonsulta mal-Kumitat Ekonomiku u Finanzjarju,
   Billi:
   
               (1)
            
            
               Fis-26 ta’ Marzu 2010, il-Kunsill Ewropew qabel mal-proposta tal-Kummissjoni li tiġi mnedija strateġija ġdida għall-impjiegi u t-tkabbir, bl-isem ta’ Ewropa 2020, imsejsa fuq koordinazzjoni msaħħa tal-politiki ekonomiċi, li tiffoka fuq l-oqsma ewlenin fejn tenħtieġ azzjoni li tagħti spinta lill-potenzjal tal-Ewropa għat-tkabbir u l-kompetittività sostenibbli.
            
         
               (2)
            
            
               Fit-13 ta’ Lulju 2010, il-Kunsill adotta rakkomandazzjoni dwar il-linji gwida ġenerali għall-politiki ekonomiċi tal-Istati Membri u l-Unjoni (mill-2010 sal-2014) u fil-21 ta’ Ottubru 2010, adotta deċiżjoni dwar il-linji gwida għall-politika tal-Istati Membri dwar l-impjiegi (2), li flimkien jagħmlu l-“linji gwida integrati”. L-Istati Membri ġew mistiedna jqisu l-linji gwida integrati fil-politiki nazzjonali tagħhom dwar l-ekonomija u l-impjiegi.
            
         
               (3)
            
            
               Fit-12 ta’ Lulju 2011, il-Kunsill adotta rakkomandazzjoni (3) dwar il-Programm Nazzjonali ta’ Riforma tal-Portugall għall-2011.
            
         
               (4)
            
            
               Fit-23 ta’ Novembru 2011, il-Kummissjoni adottat it-tieni Stħarriġ Annwali dwar it-Tkabbir, li kien il-bidu tat-tieni Semestru Ewropew ta’ koordinazzjoni integrata u ex ante ta’ politika, imsejjes fuq l-istrateġija Ewropa 2020.
            
         
               (5)
            
            
               Il-Parlament Ewropew ġie involut kif suppost fis-Simestru Ewropew, skont ir-Regolament 1466/97, u, fil-15 ta’ Frar 2012, adotta riżoluzzjoni dwar aspetti soċjali u tal-impjieg fl-Istħarriġ Annwali dwar it-Tkabbir 2012 u riżoluzzjoni dwar il-kontribut għall-Istħarriġ Annwali dwar it-Tkabbir għall-2012.
            
         
               (6)
            
            
               Fit-2 ta’ Marzu 2012, il-Kunsill Ewropew approva l-prijoritajiet biex tkun żgurata l-istabbiltà finanzjarja, il-konsolidazzjoni fiskali u l-azzjoni li trawwem it-tkabbir. Huwa enfasizza l-ħtieġa li titkompla konsolidazzjoni fiskali differenzjata u li tiffavorixxi t-tkabbir, biex l-ekonomija jerġa’ jkollha kundizzjonijiet normali għas-self, biex jiġu promossi t-tkabbir u l-kompetittività, biex jiġu indirizzati l-qgħad u l-konsegwenzi soċjali tal-kriżi, u biex tiġi mmodernizzata l-amministrazzjoni pubblika.
            
         
               (7)
            
            
               Fit-2 ta’ Marzu 2012, il-Kunsill Ewropew stieden ukoll lill-Istati Membri parteċipi fil-Patt Euro Plus biex jippreżentaw l-impenji tagħhom fil-ħin għall-inklużjoni fil-Programmi ta’ Stabbiltà jew ta’ Konverġenza tagħhom u fil-Programmi Nazzjonali ta’ Riforma tagħhom.
            
         
               (8)
            
            
               Fit-2 ta’ Mejju 2012, il-Portugall ressaq il-Programm ta’ Stabbiltà tiegħu li jkopri l-perijodu 2012-2016 u fis-7 ta’ Mejju 2012, il-Programm Nazzjonali ta’ Riforma tiegħu.
            
         
               (9)
            
            
               Fis-17 ta’ Mejju 2011, il-Kunsill adotta d-Deċiżjoni ta’ Implimentazzjoni 2011/344/UE (4) sabiex l-assistenza finanzjarja għal terminu medju tkun disponibbli għall-Portugall għall-perijodu ta’ tliet snin mill-2011 sal-2014, skont ir-Regolament tal-Kunsill (UE) Nru 407/2010 tal-11 ta’ Mejju 2010 li jistabbilixxi mekkaniżmu Ewropew ta’ stabbilizzazzjoni finanzjarja (5). Il-Memorandum ta’ Qbil li jakkumpanjaha, iffirmat ukoll fis-17 ta’ Mejju 2011, u s-supplimenti suċċessivi tiegħu, jistabbilixxu l-kundizzjonijiet ta’ politika ekonomika li abbażi tagħhom tiġi mogħtija l-assistenza finanzjarja.
            
         
               (10)
            
            
               Il-Portugall għamel progress tajjeb fuq għadd ta’ kwistjonijiet, iżda għad hemm sfidi sinifikanti. Il-kisba tal-miri fiskali għandha tibqa’ essenzjali jekk il-Gvern irid jerġa’ jikseb l-aċċess sħiħ tas-suq waqt it-tul tal-Programm ta’ Aġġustament Ekonomiku. Sabiex ikunu limitati r-riskji tal-miri fiskali tal-2012, l-implimentazzjoni rapida u determinata ta’ miżuri fiskali strutturali tal-Programm ta’ Aġġustament Ekonomiku hija tal-akbar importanza. Fl-istess ħin, jeħtieġ li l-Gvern jipproċedi bir-riformi li jindirizzaw l-isfidi tal-kompetittività tal-Portugall. Il-baġit tal-2012 ma jsegwix il-pjanijiet preċedenti ta’ “żvalutazzjoni fiskali”. Dan jagħmel l-adozzjoni rapida ta’ riformi strutturali oħra dejjem iktar importanti fis-swieq tax-xogħol u tal-prodotti, bil-ħsieb li jitnaqqsu l-ispejjeż tax-xogħol unitarju, tiżdied il-flessibilità u jitnaqqsu l-ostakli għad-dħul. Min-naħa tal-Gvern huma meħtieġa perseveranza u determinazzjoni sabiex jiġu megħluba l-interessi qawwijin involuti li jostakolaw t-triq tar-riforma.
            
         
               (11)
            
            
               Kollox ma’ kollox, it-tielet analiżi tal-Programm ta’ Aġġustament Ekonomiku ikkonkludiet li l-kundizzjonalità implimentata mill-Portugall stipulata fil-Memorandum ta’ Qbil tas-17 ta’ Mejju 2011 għadha fit-triq it-tajba. B’mod partikolari, il-mira tad-defiċit fiskali għall-2011 (5,9 % tal-PDG) ġiet maqbuża billi seħħ it-trasferiment tal-fondi tal-pensjonijiet mill-banek għall-Istat li jammonta għal 3½ % tal-PDG. Minkejja din l-operazzjoni ta’ darba, il-konsolidazzjoni strutturali fl-2011 kienet kbira u ammontat għal 3½ % tal-PDG. Il-banek jinsabu mexjin kif suppost biex jilħqu r-rekwiżiti kapitali tal-Programm ta’ Aġġustament Finanzjarju sa tmiem l-2012, iżda l-pożizzjonijiet tal-kapital iridu jitjiebu aktar fl-2012, skont ir-rekwiżiti ta’ dak il-Programm kif ukoll bħala riżultat tar-rekwiżit tal-Awtorità Bankarja Ewropea biex jipprovdu għall-espożizzjonijiet sovrani, għall-programm speċjali ta’ spezzjoni fuq il-post, u għat-trasferiment ippjanat tal-pjanijiet tal-banek dwar il-pensjonjiet privati. Kmieni f’ Ġunju l-Gvern ħabbar li ser jipprovdi fondi pubbliċi lil tliet banek ewlenin li jippermettu li r-rekwiżiti tal-kapital taħt il-Programm ta’ Aġġustament Ekonomiku jintlaħqu. Ir-Raba’ Analiżi fil-livell tal-persunal, li ġiet konkluża kmieni f’Ġunju, ikkonfermat ir-riżultati tat-Tielet Analiżi li l-programm għadu fit-triq it-tajba.
            
         
               (12)
            
            
               It-tnaqqis tal-PDG fl-2011 kien inqas sostanzjali mit-tbassir, għax l-esportazzjoni u l-konsum kienu aħjar milli previst. Madankollu, ir-raba’ kwart tas-sena 2011 u l-bidu tal-2012 urew domanda domestika dgħajfa, żieda qawwija fil-qgħad u nuqqas ta’ kunfidenza fin-negozju. Skont il-previżjoni tar-rebbiegħa tas-servizzi tal-Kummissjoni, il-prospett għall-2012 iddeterjora u l-PDG issa huwa mbassar li ser jonqos bi 3,3 %. It-tkabbir ekonomiku fl-2013 se jkun aktar limitat milli kien mistenni oriġinarjament. Filwaqt li l-aġġustament estern s’issa kien rimarkabilment rapidu, bl-esportazzjonijiet Portugiżi ikabbru s-sehem tas-suq tagħhom barra mill-UE, u bl-importazzjonijiet li jaqgħu konsiderevolment, il-persistenza tiegħu għadha inċerta. Minħabba d-dejn estern kbir li l-Portugall akkumula, huwa meħtieġ aġġustament ulterjuri sostanzjali kbir ta’ natura strutturali.
            
         
               (13)
            
            
               Il-Baġit tal-2012 għandu fil-mira defiċit tal-gvern ta’ 4,5 % tal-PDG, li huwa konformi mal-rekwiżiti tal-Programm t’Aġġiustament Ekonomiku u mar-rakkomandazzjonijiet tal-Kunsill lill-Portugall skont il-proċedura ta’ defiċit eċċessiv. Il-pjanijiet ta’ konsolidazzjoni fiskali fuq perijodu medju ppreżenatati fil-Programm ta’ Stabbiltà huma konsistenti mal-miri ewleni fil-Programm ta’ Aġġustament Ekonomiku, u huwa mistenni li l-proporzjon ta’ bejn id-defiċit u l-PDG ikun ta’ 3 % tal-PDG sal-2013. Il-baġit tal-2012 jinkludi miżuri ta’ konsolidazzjoni li jammontaw għal aktar minn 5 % tal-PDG, li huma magħmulin minn miżuri strutturali permanenti. Żewġ terzi tal-miżuri għandhom x’jaqsmu mal-infiq u jinkludu tnaqqis sinifikanti fis-salarji tas-settur pubbliku u l-pensjonijiet, tnaqqis fin-numru ta’ impjegati tal-gvern bi 2 % (ekwivalenti għal full time) u r-razzjonalizzazzjoni tal-intrapriżi tal-istat. Fuq in-naħa tad-dħul, il-baġit jaħseb għal tnaqqis fl-eżenzjonijiet tat-taxxi, żieda fin-numru ta’ prodotti u servizzi li jiġu intaxxati bir-rata tal-VAT standard, taxxa tad-dħul personali u korporattiva ogħla, żieda fit-taxxi tas-sisa u sforz akbar sabiex jiġu miġġielda l-evażjoni tat-taxxa u l-frodi. Id-defiċit huwa mistenni li jonqos aktar, għal 1,8 % tal-PDG fl-2014 u għal 1 % tal-PDG fl-2015. Ir-riskji prinċipali għall-miri baġitarji huma prinċipalment relatati mas-settur tal-impriżi tal-istat u mal-awtoritajiet lokali u reġjonali. F’termini ta’ bilanċ strutturali, l-aġġustament fiskali strutturali huwa mistenni li jkun aktar minn 7 punti perċentwali tal-PDG fl-2011-2012. L-objettiv baġitarju ta’ terminu medju ta’ -0,5 % tal-PGD jirrifletti adegwatament ir-rekwiżiti tal-Patt ta’ Stabbiltà u Tkabbir. Dwar id-dejn pubbliku, huwa mistenni li jilħaq il-punt massimu ta’ 115,7 % tal-PDG fl-2013, u jinżel gradwalment wara. Ir-Raba’ Analiżi fil-livell tal-persunal ikkonfermat li l-mira għad-defiċit fiskali għall-2012 għadha tista’ tintlaħaq, peress li l-eżekuzzjoni baġitarja fl-ewwel erba’ xhur tas-sena kienet konsistenti mal-aspettattivi u r-riskji negattivi li rriżultaw minn żieda akbar u aktar rapida fil-qgħad u l-kompożizzjoni ta’ tkabbir anqas favorevoli għat-taxxi meta mqabbla mal-previżjonijiet tal-baġit qed jiġu indirizzati minn tfaddil f’partijiet oħra tal-baġit.
            
         
               (14)
            
            
               Sar progress ċar sa issa u s-suċċess sħiħ tal-Programm ta’ Aġġustament Ekonomiku jiddependi kruċjalment fuq l-implimentazzjoni ta’ firxa wiesgħa ta’ riformi strutturali li se jneħħu r-riġiditajiet u l-ostakli li huma l-bażi tal-istaġnar ekonomiku ta’ dawn l-aħħar għaxar snin. L-aġenda ta’ riforma, wiesgħa u ambizzjuża, hija fit-triq it-tajba fl-oqsma tas-suq tax-xogħol, tal-kura tas-saħħa, tal-akkomodazzjoni, tal-ġudikatura u tal-qafas regolatorju u tal-fallimenti, inkluża l-kompetizzjoni. Ukoll, il-privatizzazzjonijiet s’issa kellhom suċċess kbir. Fl-industriji tan-netwerk, il-progress kien aktar imħallat. B’mod partikolari, fis-settur tal-enerġija ġiet ippreżentata strateġija komprensiva biex jiġi eliminat id-dejn li qed jiżdied tas-settur billi jiġu indirizzati l-kirjiet eċċessivi, u din ser ikollha tiġi implimentata fix-xhur li ġejjin.
            
         
               (15)
            
            
               Għaddej programmar mill-ġdid tal-Fondi Strutturali, b’enfasi fuq l-appoġġ għall-impjieg taż-żgħażagħ u l-kompetittività (b’mod partikolari l-impriżi żgħar u ta’ daqs medju). Il-miżuri l-ġodda jsaħħu l-azzjonijiet fl-oqsma ta’ ftuħ għall-impjiegi, ta’ taħriġ u kwalifiki professjonali u ta’ aċċess għall-finanzjament għall-impriżi żgħar u ta’ daqs medju.
            
         
               (16)
            
            
               Il-Portugall daħal għal għadd ta’ impenji fil-Patt Euro Plus. L-impenji, u l-implimentazzjoni tal-impenji ppreżentati fl-2011, għandhom l-għan li jtejbu l-kompetittività, ir-rata tal-impjiegi u s-sostenibbiltà tal-finanzi pubbliċi, filwaqt li jsaħħu s-sostenibbiltà finanzjarja,
            
         B’DAN JIRRAKKOMANDA li l-Portugall jieħu azzjoni fil-perijodu 2012-2013 biex:
   Jimplimenta l-miżuri stabbiliti fid-Deċiżjoni ta’ Implimentazzjoni 2011/344/UE u li huma speċifikati aktar fil-Memorandum ta’ Qbil tas-17 ta’ Mejju 2011 u s-supplimenti sussegwenti tiegħu.
   
      Magħmul fi Brussell, l-10 ta’ Lulju 2012.
      
         
            Għall-Kunsill
         
         
            Il-President
         
         V. SHIARLY
      
   
   
      (1)  ĠU L 209, 2.8.1997, p. 1.
   
      (2)  Miżmuma għall-2012 bid-Deċiżjoni tal-Kunsill 2012/238/UE tas-26 ta’ April 2012 dwar linji gwida għal-linji politiċi tal-Istati Membri dwar l-impjiegi (ĠU L 119, 4.5.2012, p. 47).
   
      (3)  ĠU C 216, 22.7.2011, p. 1.
   
      (4)  ĠU L 159, 17.6.2011, p. 88.
   
      (5)  ĠU L 118, 12.5.2012, p. 1.